SKRIFTLIG FORESPØRGSEL E-1677/02

af Charles Tannock (PPE-DE) til Kommissionen

(12. juni 2002)

Om: Liste over terrororganisationer

Kan Kommissionen bekræfte, at Den Europæiske Union for nylig har besluttet at opføre Kurdistans Arbejderparti (PKK) og Det Revolutionære Folkets Befrielsesparti/Front (DHKP-C) på listen over terrororganisationer, og hvilke retlige følger har dette i givet fald for disse organisationer?

Er det rigtigt, at Hizbollah ikke er opført på listen, fordi det er en politisk bevægelse? Godkender Den Europæiske Union ikke, at en organisation, der opererer på politisk plan, også kan foretage terrorristangreb, og at anvendelsen af sådanne fremgangsmåder er tilstrækkelig betingelse for at blive opført på listen over terrororganisationer?

Kan Kommissionen endelig oplyse, hvilke af de organisationer, EU har opført på listen, ikke er opført af USA og vice versa?

Svar afgivet på Kommissionens vegne af Christopher Patten

(10. juli 2002)

I overensstemmelse med De Forenede Nationers Sikkerhedsråds resolution 1373(2001) er der i fælles holdning 2002/931/FUSP(1) hjemlet en anvendelse af særlige foranstaltninger til bekæmpelse af terrorisme. Disse foranstaltninger kan omfatte en indefrysning af personers, gruppers og enheders pengemidler, andre finansielle aktiver eller økonomiske ressourcer på grundlag af en specifik EU-lovgivning. Foranstaltningerne kan også via politisamarbejdet og det retlige samarbejde i kriminalsager i henhold til afsnit VI i traktaten om Den europæiske Union omfatte gensidig bistand mellem medlemsstaterne med henblik på at bekæmpe og forebygge terrorhandlinger.

Ved fælles holdning 2002/340/FUSP af 2. maj 2002(2) ajourførte Rådet listen over de personer, grupper og enheder, der er omfattet af disse foranstaltninger. Ved den lejlighed optog Rådet Det Kurdiske Arbejderparti (PKK) og Folkets Revolutionære Befrielseshær/Befrielsesfront/Parti (DHKP/C alias Devrimci Sol) på sine lister.

Samtidig ajourførte det listen til gennemførelse af artikel 2, stk. 3, i Rådets forordning (EF) nr. 2580/2001, der indeholder indefrysningsforanstaltningerne. Som følge deraf vil pengemidler, andre finansielle aktiver eller økonomiske ressourcer tilhørende disse grupper eller enheder blive indefrosset, og der vil ikke blive stillet pengemidler, andre finansielle aktiver eller økonomiske ressourcer til deres rådighed. De kompetente myndigheder kan dog i henhold til forordning (EF) nr. 2580/2001 fastsætte undtagelser.

Der er visse forskelle mellem Unionens og De Forenede Staters lister. Unionen anvender de kriterier, der er fastsat i fælles holdning 2001/931/FUSP. Unionens liste over grupper og enheder er således fortsat kortere end De Forenede Staters. Den indeholder dog også visse grupper og enheder, som De Forenede Stater ikke optog på listen, da beslutningen blev truffet (f.eks. Askatasuna og International Sikh Youth Federation).

De kriterier, der er fastsat i fælles holdning 2001/931/FUSP, støtter den konklusion, at en gruppe eller enhed, der foretager et terrorangreb, kan optages på listen, uanset hvilken politisk eller anden virksomhed den pågældende gruppe eller enhed måtte udøve.

Det forventes, at Rådet vil blive ved med at udbygge sin liste, idet en række forslag stadig er uafklarede, og der vil blive fremsat nye forslag. Kommissionen er bundet af de interne clearing house-regler og kan derfor ikke udtale sig om grundene til, at bestemte personer, grupper og enheder er optaget på listen, eller om udsigterne til, at bestemte personer, grupper eller enheder optages på Rådets liste. Kommissionen benytter lejligheden til at understrege, at hver medlemsstat har ret til at tage et initiativ på dette meget følsomme område, og at beslutningerne træffes med enstemmighed.

(1) EFT L 344 af 28.12.2001.

(2) EFT L 116 af 3.5.2002.